Pranešimas apie 2014 m. spalio 8 d. posėdį 
2014 m. spalio 8 d. įvyko Komisijos posėdis, kuriame buvo nagrinėjami šie klausimai:
1. Filomenos Žilionienės peticijos „Dėl Lietuvos Respublikos civilinio kodekso pakeitimo“ nagrinėjimas iš esmės. 
2. Dėl Rolando Čiapo kreipimosi „Dėl Lietuvos Respublikos baudžiamojo kodekso 260 straipsnio pakeitimo“.
3. Dėl Igno Meškausko kreipimosi „Dėl Lietuvos Respublikos šaulių sąjungos įstatymo“.
4. Dėl Justino Juzėno kreipimosi „Dėl Lietuvos Respublikos bausmių vykdymo kodekso 85 straipsnio pakeitimo“.
Pirmuoju klausimu Komisija priėmė sprendimą atmesti Filomenos Žilionienės peticijoje „Dėl Lietuvos Respublikos civilinio kodekso 4.85 straipsnio“ pateiktą reikalavimą pakeisti teisės aktus taip, kad sprendimus dėl namo bendro naudojimo patalpų pagerinimo ar pakeitimo priimtų „ne 51 procentas, o 100 procentų namo gyventojų“. 
Komisija šį sprendimą priėmė, atsižvelgusi į Teisingumo ir Aplinkos ministerijų pateiktas nuomones ir manydama, kad išanalizavus šiuo metu galiojantį teisinį reguliavimą bei suformuotą teismų praktiką, esamas teisinis reguliavimas, nustatantis butų ir kitų patalpų savininkų bendrosios dalinės nuosavybės teisės įgyvendinimą, yra tinkamas, todėl keisti Lietuvos Respublikos Civilinio kodekso 4.85 straipsnio 1 dalies nuostatas yra netikslinga.
Civilinio kodekso 4.75 straipsnio 1 dalyje įtvirtinta bendra bendrosios nuosavybės teisės įgyvendinimo taisyklė, pagal kurią bendrosios dalinės nuosavybės teisės objektas valdomas, juo naudojamasi ir disponuojama bendraturčių sutarimu. Tačiau, kaip pažymėjo Lietuvos Aukščiausiais Teismas, formuodamas vienodą teisės aiškinimo ir taikymo praktiką, daugiabučiuose namuose bendraturčių paprastai yra daug, o butų savininkams, be jų turimų butų, bendrosios dalinės nuosavybės teise priklauso namo bendro naudojimo patalpos, pagrindinės namo konstrukcijos, bendrojo naudojimo mechaninė, elektros, sanitarinė-techninė ir kitokia įranga.
Bendraturčių – butų savininkų daugėtas ir bendrojo naudojimo objektų specifika bei gausa bendrosios nuosavybės teisės įgyvendinimą ir bendro sutarimo priėmimą vadovaujantis vien Civilinio kodekso 4.75 straipsnio nuostatomis galėtų padaryti sunkesnį ir neoperatyvų, todėl Civilinio kodekso 4.85 straipsnyje yra nustatyta butų ir kitų patalpų savininkų bendrosios dalinės nuosavybės teisės įgyvendinimo tvarka (Lietuvos Aukščiausiojo Teismo 2013 m. birželio 28 d. nutartis, priimta civilinėje byloje Nr. 3K-3-376/2013). Pagal Civilinio kodekso 4.85 straipsnio 1 dalį sprendimai dėl bendrojo naudojimo objektų valdymo ir naudojimo, taip pat dėl naujų bendrojo naudojimo objektų sukūrimo ir disponavimo jais klausimų, priimami butų ir kitų patalpų savininkų balsų dauguma, jeigu įstatymuose nenustatyta kitaip. Kitoje byloje Lietuvos Aukščiausiasis Teismas pažymėjo, kad Civilinio kodekso 4.85 straipsnyje įtvirtintas teisinis reglamentavimas dėl valdymo ir naudojimo teisių įgyvendinimo balsų dauguma grindžiamas bendraturčių lygiateisiškumo ir solidarumo bei demokratijos principais, preziumuojant, kad daugumos valia reiškia normaliai atidžių, protingų ir tikrąją reikalų padėtį žinančių savininkų interesą. Bendraturčių priimti sprendimai galioja visiems atitinkamo daugiabučio gyvenamojo namo butų ir kitų patalpų savininkams (Lietuvos Aukščiausiojo Teismo 2014 m. sausio 6 d. nutartis, priimta civilinėje byloje Nr. 3K-3-101/2014).
Priimdami tokius sprendimus bendraturčiai tai turi daryti atsakingai, prisiimti galimų padarinių riziką, atsižvelgti į tai, kad nuosavybė turi būti prižiūrima ir naudojama taip, jog nedarytų žalos ir nekeltų grėsmės kitų asmenų turtiniams ir kitokiems interesams (Lietuvos Aukščiausiojo Teismo 2013 m. lapkričio 22 d. nutartis, priimta civilinėje byloje Nr. 3K-3-612/2013).
Antruoju klausimu buvo priimtas sprendimas Rolando Čiapo kreipimąsi „Dėl Lietuvos Respublikos baudžiamojo kodekso 260 straipsnio pakeitimo“ pripažinti peticija ir priimti ją nagrinėti.
Pareiškėjas siūlo „ženkliai švelninti“ Baudžiamojo kodekso 260 straipsnyje nustatytas bausmes.
[bookmark: straipsnis260]Dabar Baudžiamasis kodeksas už neteisėtą disponavimą narkotinėmis ar psichotropinėmis medžiagomis turint tikslą jas platinti arba neteisėtą disponavimą labai dideliu narkotinių ar psichotropinių medžiagų kiekiu baudžia nuo dvejų iki penkiolikos  metų.
[bookmark: _GoBack]Trečiuoju klausimu Komisija nusprendė Igno Meškausko kreipimąsi „Dėl Lietuvos Respublikos šaulių sąjungos įstatymo“ pripažinti peticija ir priimti ją nagrinėti.
Pareiškėjas taip suformulavo savo pasiūlymą: „pakeisti Lietuvos šaulių sąjungos įstatymo pakeitimo įstatymo 21 straipsnį anuliuojant sutartinius santykius, formuluoti tokia prasme, kokia yra Nacionalinio saugumo pagrindų įstatymo 4 skirsnyje 5 dalyje „Savivaldybės ir jos institucijos remia Lietuvos šaulių sąjungą.“
Galima suprasti, kad pareiškėjas siūlo išbraukti dabar galiojančio Šaulių sąjungos įstatymo 21 straipsnio nuostatas ir vietoje jų įrašyti šiuos žodžius: „savivaldybės ir jos institucijos remia Lietuvos šaulių sąjungą“.
Ketvirtuoju klausimu Komisija priėmė sprendimą Justino Juzėno kreipimąsi „Dėl Lietuvos Respublikos bausmių vykdymo kodekso 85 straipsnio pakeitimo“ pripažinti peticija ir priimti ją nagrinėti.
Pareiškėjas siūlo „pakeisti Bausmių vykdymo kodekso 85 straipsnį ir numatyti nuteistiesiems, kalintiems kalėjimuose, teisę turėti ilgalaikius pasimatymus su šeimos nariais.
Dabar Bausmių vykdymo kodeksas nustato, kad nuteistieji, kalintys kalėjimuose ir priskirti paprastajai grupei, turi teisę per du mėnesius gauti vieną trumpalaikį pasimatymą. 

